楼钥
送赵子直贰卿帅三山
一蹴登从班，人胡谓公迟。
建牙帅七闽，人胡为公疑，
公今第一流，志操古与期。
两州有遗爱，江西憺霜威。
重来长道山，批敕兼琐闱。
一片忧国心，辗转中夜思。
正色抗危言，传诵满绅緌。
造膝有启沃，削藁知者谁。
此心与天通，此意上所知。
所以名愈尊，万口同一词。
进用恐不速，小却成叹咨。
天语自昭然，更欲试望之。
况彼三山重，谋帅皆衮衣。
兹行岂细事，报政不待朞。
登门恨最晚，臭味忘贱微。
自慙空惜别，不解留孔戣。
十连终敛惠，居中乃其宜。
试问行道人，但知望公归。